CELEX: 32018D1697
Language: hu
Date: 2018-11-06 00:00:00
Title: A Tanács (EU) 2018/1697 határozata (2018. november 6.) a belvízi hajózási szabványok kidolgozásáért felelős európai bizottságban és a Rajnai Hajózási Központi Bizottságban a belvízi hajók műszaki követelményeiről szóló szabványok elfogadásával kapcsolatban az Európai Unió által képviselendő álláspontról

12.11.2018   
               
               
                  HU
               
               
                  Az Európai Unió Hivatalos Lapja
               
               
                  L 282/13
               
            
         A TANÁCS (EU) 2018/1697 HATÁROZATA
         (2018. november 6.)
         a belvízi hajózási szabványok kidolgozásáért felelős európai bizottságban és a Rajnai Hajózási Központi Bizottságban a belvízi hajók műszaki követelményeiről szóló szabványok elfogadásával kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikke (1) bekezdésére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az uniós intézkedéseknek a belvízi hajózási ágazatban arra kell irányulniuk, hogy biztosítsák az egységességet a belvízi hajókra vonatkozó, Unióban alkalmazandó műszaki követelmények kidolgozásakor.
                  
               
                     (2)
                  
                  
                     A Hajózási Központi Bizottság (a továbbiakban: CCNR) keretében 2015. június 3-án létrehozták a belvízi hajózási szabványok kidolgozásáért felelős európai bizottságot (a továbbiakban: CESNI) annak érdekében, hogy a belvízi hajózás különféle területein – különösen a hajók, az információs technológia és a legénység vonatkozásában – műszaki szabványokat dolgozzon ki.
                  
               
                     (3)
                  
                  
                     A belvízi utakon történő közlekedés hatékonysága érdekében fontos, hogy a hajókra vonatkozó műszaki követelmények összeegyeztethetők, illetve az Európa-szerte eltérő jogi szabályozások által megengedett lehető legnagyobb mértékben harmonizáltak legyenek. Azokat a tagállamokat, amelyek egyben a CCNR-nek is tagjai, fel kell hatalmazni arra, hogy támogassák a CCNR-szabályok és az alkalmazandó uniós szabályok harmonizálását célzó határozatokat.
                  
               
                     (4)
                  
                  
                     2018. november 8-i ülésén a CESNI várhatóan elfogadja a belvízi hajók műszaki követelményeiről szóló 2019/1 számú európai szabványt (a továbbiakban: ES-TRIN).
                  
               
                     (5)
                  
                  
                     Az ES-TRIN 2019/1 a belvízi hajók biztonságának biztosításához szükséges egységes műszaki követelményeket fekteti le. A szabvány többek között a hajógyártásról, a belvízi hajók felszereléséről és berendezéseiről szóló rendelkezéseket, az egyes hajókategóriákról (például személyhajók, tolt kötelékek és konténerszállító hajók) szóló különös rendelkezéseket, az automatikus hajóazonosítási rendszerre vonatkozó rendelkezéseket, a hajók azonosításáról és a hajóbizonyítvány- és nyilvántartásmintákról szóló rendelkezéseket, átmeneti rendelkezéseket, valamint a műszaki szabvány alkalmazására vonatkozó utasításokat tartalmaz.
                  
               
                     (6)
                  
                  
                     Az (EU) 2016/1629 európai parlamenti és tanácsi irányelv (1) II. mellékletében közvetlenül hivatkozik olyan, vízi járművekre vonatkozó műszaki követelményekre, amelyeket az ES-TRIN 2017/1-be foglaltak. A Bizottság felhatalmazást kap arra, hogy az ES-TRIN szabvány legfrissebb változatára történő ezt a hivatkozást naprakésszé tegye, valamint arra, hogy meghatározza az alkalmazás kezdetét.
                  
               
                     (7)
                  
                  
                     Ezért az ES-TRIN 2019/1 hatással lesz az (EU) 2016/1629 irányelvre.
                  
               
                     (8)
                  
                  
                     Az Unió nem tagja sem a CCNR-nek, sem a CESNI-nek. A Tanácsnak ezért fel kell hatalmaznia a tagállamokat arra, hogy az említett szervekben az ES-TRIN 2019/1 elfogadása tekintetében az Unió álláspontját képviseljék,
                  
               ELFOGADTA EZT A HATÁROZATOT:
         
            1. cikk
            
               (1)   A belvízi hajózási szabványok kidolgozásáért felelős európai bizottság (CESNI) 2018. november 8-i ülésén az Európai Unió nevében képviselendő álláspont az, hogy hozzá kell járulni a belvízi hajókra vonatkozó műszaki követelményekről szóló, ES-TRIN 2019/1 számú európai szabvány elfogadásához.
            
            
               (2)   A Rajnai Hajózási Központi Bizottságnak (CCNR) a belvízi hajókra vonatkozó műszaki követelményeket megállapító plenáris ülésén az Unió által képviselendő álláspont az, hogy támogatni kell a műszaki követelményeknek az ES-TRIN 2019/1 szabványban foglaltakkal való összehangolását célzó valamennyi javaslatot.
            
         
         
            2. cikk
            
               (1)   Az 1. cikk (1) bekezdésében foglalt uniós álláspontot az Unió azon tagállamai képviselik közösen eljárva, amelyek tagjai a CESNI-nek.
            
            
               (2)   Az 1. cikk (2) bekezdésében foglalt uniós álláspontot az Unió azon tagállamai képviselik közösen eljárva, amelyek tagjai a CCNR-nek.
            
         
         
            3. cikk
            Az 1. cikk szerinti álláspontokat érintő kismértékű technikai változtatások újabb tanácsi határozat nélkül is elfogadhatók.
         
         
            4. cikk
            Ez a határozat az elfogadásának napján lép hatályba.
         
         
            Kelt Brüsszelben, 2018. november 6-án.
            
               
                  a Tanács részéről
               
               
                  az elnök
               
               H. LÖGER
            
         
         
            (1)  Az Európai Parlament és a Tanács (EU) 2016/1629 irányelve (2016. szeptember 14.) a belvízi hajókra vonatkozó műszaki követelmények megállapításáról, a 2009/100/EK irányelv módosításáról és a 2006/87/EK irányelv hatályon kívül helyezéséről (HL L 252., 2016.9.16., 118. o.).